নির্বাচন কমিশনকে দায়ী করে সুইসাইড নোট, আত্মহত্যা মহিলা বিএলওর

ওয়েব ডেস্ক: চাপড়ায় (Chapra) আত্মঘাতী হলেন এক মহিলা বিএলও (BLO- Booth Level Officer)। মৃতার নাম রিঙ্কু তরফদার (৫৪)। তিনি বাঙ্গালঝি স্বামী বিবেকানন্দ বিদ্যামন্দিরের পার্শ্বশিক্ষক এবং চাপড়া দুই পঞ্চায়েতের ২০১ নম্বর বুথের বিএলও হিসেবে দায়িত্বে ছিলেন। বৃহস্পতিবার রাতে কৃষ্ণনগর (Krishnanagar) ষষ্ঠীতলায় নিজের বাড়িতে গলায় ফাঁস দিয়ে আত্মহত্যা করেন তিনি। শুক্রবার সকালে তাঁর নিথর দেহ উদ্ধার হতেই এলাকায় নেমে আসে শোকের ছায়া (District news)।

পরিবারের দাবি, সুইসাইড নোটে রিঙ্কু দেবী তাঁর মৃত্যুর জন্য নির্বাচনী দায়িত্ব এবং নির্বাচন কমিশনকে দায়ী করেছেন। বিগত কয়েক মাস ধরে অতিরিক্ত কাজের চাপ, হুমকি এবং লাগাতার মানসিক চাপের অভিযোগ নাকি মৃত্যুপত্রে উল্লেখ করেছেন তিনি। নির্বাচনী সংশ্লিষ্ট বিভিন্ন ফর্ম-কার্যকলাপ নিয়ে অফিসের চাপ ও রাতবিরেত পর্যন্ত কাজ করার বাধ্যবাধকতাতেই তিনি মানসিকভাবে ভেঙে পড়েছিলেন বলেই পরিবারের দাবি।

আরও পড়ুন: বঙ্গোপসাগরে তৈরি হচ্ছে গভীর নিম্নচাপ, নভেম্বরের শেষে ঘূর্ণিঝড়ের আশঙ্কা

স্থানীয় সূত্রে জানা গিয়েছে, গত কয়েকদিন ধরেই দুশ্চিন্তায় ছিলেন রিঙ্কু দেবী। পরিবারের নিতান্তই কম কথা বলতেন, তবে বারবার নির্বাচনী কাজের চাপ নিয়ে হতাশা প্রকাশ করতেন। বৃহস্পতিবার রাতের খাবারের পর নিজের ঘরে চলে যান তিনি। দীর্ঘক্ষণ দরজা না খোলায় সন্দেহ হয় পরিবারের সদস্যদের। পরে দরজা ভেঙে দেখা যায় তিনি গলায় ফাঁস দিয়ে ঝুলছেন।

ঘটনার তদন্তে নেমেছে পুলিশ। সুইসাইড নোট উদ্ধার হয়েছে কি না, তাতে ঠিক কী লেখা রয়েছে? তদন্তের স্বার্থে আপাতত সে সম্পর্কে স্পষ্টভাবে কিছু জানানো হয়নি। তবে মৃতার পরিবারের অভিযোগের ভিত্তিতে নির্বাচন সংক্রান্ত চাপ ও দায়িত্বের বিষয়টি খতিয়ে দেখা হবে বলে জানিয়েছে প্রশাসন। এলাকায় শোকের ছায়া নেমে এসেছে শিক্ষামহলেও। সহকর্মীদের দাবি, “বিএলও পদে দায়িত্ব পালন করতে গিয়ে অমানবিক চাপ সহ্য করতে হচ্ছিল, তারই শিকার রিঙ্কুদি।”